《元夕块坐因用叶翰林去年见寄元夕诗韵写怀 其一》
宋代·程俱

儿童逐遨戏，先春祷春晴。心如飘风快，目若冰壶明。

宁为惜日计，所愿佳节并。老来见纷丽，如乾闼婆城。

流光不可挽，譬彼空中声。那知节物佳，翛然谢将迎。

幽灯对简编，历历记所更。斯须闭关卧，鼻息惊雷鸣。

寤念北山北，田家已催耕。胡为异乡久，空寒猿鹤盟。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。